en en gu gu gu gu en gu gu gu gu gu gu gu gu gu gu gu gu gu en gu gu en gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu en en en
દીકરા-દીકરીના રમકડામાં પણ ભેદ ?
પાંચ વર્ષનો હેત અને તેની ત્રણ વર્ષની બહેન અંતરા ઝઘડતા હતાં. તેની મમ્મી અંતરાને સમજાવતી હતી. તેની સમજાવટથી શાંત થવાને બદલે અંતરા વધારે રડતી હતી. છેલ્લે ગુસ્સે થઈને તેની મમ્મી તેનો હાથ પકડીને ઘરમાં લઈ ગઈ. હેત ખુશ થઈ ગયો. ઝઘડાનું કારણ હતું બેટ-બોલની રમત... હેત અગાશીમાં તેના જેવડા બીજા મિત્રો સાથે બેટ-બોલ રમતો હતો. અંતરા પણ રમવા માગતી હતી પણ તેની મમ્મીએ તેને એ કારણથી રમવા ન દીધી કે તું છોકરી છો એટલે તારે બેટબોલ ન રમાય. ચલ ઘરમાં આવીને તારી ઢીંગલી સાથે રમ. બીજુ બાજુ હેતને બાર્બીના કાર્ટૂન કે પિક્ચર જોવા બહુ ગમે છે, પણ તેની મમ્મી તેને જોવા દેતી નથી, તેને કહે છે કે, 'તું છોકરી છો, તારે બાર્બીના પિક્ચર શું જોવા હોય?'
આવા પ્રસંગ આજુબાજુ નજર કરશો તો ઘણાં પરિવારમાં થતા હોય છે. માતા-પિતા પોતાના સંતાનોએ ક્યા પ્રકારના રમકડા રમવા જોઈએ તે બાબતમાં ભારે આગ્રહ કે હઠાગ્રહ રાખતા હોય છે. આધુનિક ક્ષેત્રમાં જ્યારે સ્ત્રી પુરુષના સમાન અધિકાર છે, બધી જગ્યાએ સ્ત્રી પુરુષથી એક  કદમ આગળ નીકળી ગઈ છે ત્યારે આવું વર્તન કેટલું યોગ્ય ગણાય? રમકડાથી તો બાળકોની બુદ્ધિ પ્રતિભા ખીલે, સમજણ વધે, એજ્યુકેશન ટોયસ કી બ્લોક્સવાળી ગેમથી બાળકોની આંતરિક શક્તિનો વિકાસ થાય. રમકડાનું ઉત્પાદન જ એ માટે થાય છે, પણ આપણે રમકડામાં પણ દીકરા-દીકરી માટેના ભાગ પાડી દીધા છે.
કેટલાક રમકડાના સ્ટોરમાં પણ છોકરા-છોકરી માટેના અલગ કાઉન્ટર હોય છે. રમકડા લેવા આવનારને સીધું પૂછવામાં જ આવે છે કે, કોના માટે રમકડા લેવાના છે? છોકરા માટે ક્રિકેટ કીટ, મોટર, ગન, રોબર્ટ, બોલ અને છોકરી માટે બાર્બી, ઢીંગલી, રસોઈ સેટ વગેરે જ લેવાના હોય તેવી માન્યતા ઘર કરી ગઈ છે. આપણે ભલે ઉપરથી કહેતા હોઈએ કે દીકરો-દીકરી એકસમાન છે, પણ જ્યારે ઉછેરની વાત આવે એટલે આવો ભેદભાવ આવી જ જાય છે. ચાઈલ્ડ સાઈકોલોજીમાં પી.એચડી. કરનાર ડો. શાહ કહે છે કે, આપણા સમાજમાં આવી માન્યતા ઘર કરી ગઈ છે. નાના- અણસમજુ, નિર્દોષ બાળકોના પણ ભાગ પાડી દેવાય છે. દીકરાને નાનપણથી જ રમકડાના માધ્યમથી સમજાવવામાં આવે છે કે તું પુરુષ છો, તારે બહાદુર બનવાનું છે, તારાથી રડાય નહીં. જ્યારે દીકરીને સમજાવવામાં આવે છે કે, તારે ઘર સંભાળવાનું છે, રસોઈ કરવાની છે એટલે કીચનસેટથી રમાય અરે... ત્રણ વર્ષની દીકરી જે કીચનસેટથી રમે છે તેના  ઉપર પણ લખાણ હોય છે કે, 'તમારી દીકરીને બનાવો હોશિયાર પુત્રવધૂ' જ્યાં દીકરીને પુત્રવધૂનો અર્થ પણ ખબર નથી તેવી ઉંમરે તેને પુત્રવધૂ બનવાની તાલીમ આપવામાં આવે છે. ઘણાં ઘરોમાં તો નાના-નાના છોકરા છોકરીઓ સાથે રમે તેમાં પણ પ્રશ્ન ઊભા થતા હોય છે. જો કોઈ છોકરો છોકરીઓ સાથે રમે ેતો તેની મજાક ઊડાવાય છે અને કોઈ છોકરી છોકરાઓ સાથે રમે તો તેની મમ્મીને સૂચના અપાય છે કે તમારી દીકરીનું ધ્યાન રાખો.
બાળ મનોવિજ્ઞાન કહે છે કે ચાર-પાંચ વર્ષની ઉંમર સુધી તો બાળકોમાં પોતે દીકરો છે કે દીકરી તે વિશે સમજણ જ હોતી નથી. એટલે તેમની ઉંમરના બાળકો સાથે સરળતાથી બધી રમત રમતા હોય છે. આવડી ઉંમરે તેમને જાતિના વાડામાં બાંધવાનું યોગ્ય નથી. દીકરાએ ઢીંગલીથી અને દીકરીએ મોટરથી ન રમાય એવું સમજાવવું યોગ્ય નથી. ખેરખર તો માતા-પિતાએ તેમને રોકવાને બદલે તેમને ગમતા રમકડાથી રમવા દેવા જોઈએ. ક્યારેક નાના બાળકો મમ્મીને કામ કરતી જોઈને તેના જેવું કામ કરવાનો પ્રયત્ન કરે છે. તેને રોકવાને બદલે તેનો આનંદ માણો. બાળકોને ખીલવા દો, તેમને જે કરવું હોય તે કરવા દો, તેનાથી તેમની કલ્પના શક્તિ, યાદશક્તિ વિક્સે છે. છેવટે બાળકો એ ઈશ્વરનું જે સુંદર સ્વરૃપ છે તે નિર્દોષ જ છે, રમતિયાળ છે, તેને રમવા દો, દીકરા-દીકરીના રમકડામાં ભેદ કરી અત્યારથી તેના મનમાં જાતિ પ્રત્યે પૂર્વગ્રહ કે અહ્મ ન રોપો.
જાણીતી રમકડાની દુકાનના માલિક કહે છે કે સામાન્ય રીતે ખરીદીએ આવતા ૯૦ ટકાથી ૯પ ટકા માતા-પિતા જ છોકરા છોકરી માટે જુદા જુદા રમકડા માગે છે. ભેદ રાખ્યા વગર સારા ઉપયોગી રમકડા માંગનાર માતા-પિતા માંડ પાંચ ટકાથી ૭ ટકા જ છે.
તમે વિચારો તમે શું કરો છો? તમે પણ ક્યારેક તો તમારા સંતાનોમાં ભેદ કર્યા હશે... તો આજથી નક્કી કરો કે ભેદ વગર રમવા દેશો... તેને વિક્સવા દેશો.
સ્ત્રીઓ પુરુષો કરતા ચડિયાતી છે
- સંબંધો, લાગણીની બાબતમાં સ્ત્રીઓ ખૂબ વફાદાર હોય છે. સ્ત્રી જ્યારે દિલથી કોઈની સાથે સંબંધ બાંધે પછી તે નિભાવવામાં જાત હોમી દે છે. પછી તે સંબંધ ભલે  ને ગમે તેની સાથે હોય, પુરુષો સ્ત્રીઓ જેટલી ઉત્કૃષ્ટતાથી કોઈ સાથે સંબંધ બાંધી શકતા નથી.
- વિશ્વભરના તમામ લોકો સ્વીકારે જ છે કે પુરુષો કરતા સ્ત્રીની સમજશક્તિ વધારે હોય છે. કોઈપણ વાત, કોઈપણ ઈશારો તે પુરુષ કરતા ઘણી ઝડપથી સમજી જાય છે, આંખની ભાષા ઉકેલતા પણ તેને આવડે છે, જ્યારે પુરુષોને બોલીને સમજાવવા છતાં ક્યારેક સમજતા નથી.
- ઘરનું કબાટ કે ઓફિસનું ટેબલ સ્ત્રીઓ વધુ વ્યવસ્થિત રાખી શકે છે. જાતની સ્વચ્છતા પણ તે જ વધુ રાખે છે. પુરુષો એક વસ્તુ શોધવામાં બધું વેરવિખેર કરી નાખે છે, જ્યારે સ્ત્રીને તે જ વસ્તુ એક મિનિટમાં મળી જાય છે.
- પુરુષો એક સમયે એક જ કામ કરી શકે છે. સ્ત્રીઓ એકસાથે ઘણાં કામ કરી શકે છે. ઘરના કામની સાથે બાળકોને ભણાવતી જાય અને ફોન પર વાત પણ કરત જાય, તેનું મગજ વધુ સક્રિય હોય છે. દરેક મોરચે તે પોતાનું પ્રદાન આપી શકે છે.
- ચહેરાના ભાવ, આંખના ઈશારા પરથી માણસોના મનમાં ચાલતા વિચારો સ્ત્રીઓ ઝડપથી સમજી શકે છે. કોઈપણ નિર્ણય લેવાનો હોય ત્યારે સ્ત્રીઓ ઝડપથી નિર્ણય સુધી પહોંચી જાય છે.
- સ્ત્રીઓ ઝડપથી બધા સાથે ભળી જાય છે. બસમાં, ટ્રેનમાં, મુસાફરીમાં, પિકનિકમાં, બહારગામમાં સ્ત્રીઓ ઝડપથી અજાણ્યા સાથે ભળી જાય છે. બીજી સ્ત્રીઓ સાથે વાતો કરવા લાગે છે. પોતાના મનની વાતો તે ઝડપથી બીજાને કહી શકે છે. પુરુષો આવું કરી શકતા નથી.
- સ્ત્રીઓ ગમે તે કામ ઝડપથી સમજી જાય છે.  ઝડપથી શીખી જાય છે. તે વધુ સતર્ક, પરિસ્થિતિ મુજબ ઝડપથી પોતાની જાતને પણ બદલી શકે છે. તેવા વાતારવણમાં, ગમે તે સ્થળે તે પોતાની જાતને ગોઠવી શકે છે.
- બધા ભલે કહેતા હોય કે સ્ત્રીઓ પૈસા બહુ ઊડાવે છે. શોપીંગ કરવા જાય એટલે વિચાર્યા વગર ખરીદી કરી લાવે, પણ એવું નથી. બચતની બાબતમાં સ્ત્રીઓને કોઈ ન પહોંચી શકે. ખરીદી પણ એટલી જ કરે કે જેટલી જરૃરિયાત હોય. ક્યારેક સેલ કે ડિસ્કાઉન્ટની લાલચમાં વધુ ખરીદી કરી લે, પણ તેમાં તેમનો બચત કરવાનો જ ઈરાદો હોય છે.
- બાળકો માટે તો સ્ત્રીઓ પુરુષો કરતા ક્યાંય આગળ છે. બાળકનો જન્મ, તેનો ઉછેર, તેને ભણાવવા, રમાડવા, રડતા હોય તો શાંત કરવા, સારા-ખોટાનું ભાન કરાવવું... આ બધું પુરુષોના હાથની વાત જ નથી. આ બધી આવડત તો સ્ત્રીઓ પાસે જ છે.
- ઘરમાં નાની-મોટી ઈજા વખતે પણ સ્ત્રીઓ કોઈને કહ્યા વગર જાતે ઈલાજ કરી લે છે. ક્યારેક  તો કોઈને જાણ પણ નથી હોતી. નાની-મોટી ઈજા કે  તાવ વખતે પણ તે ઘરનાની સગવડ સાચવવા પ્રયત્ન કરશે જ. તે વધુ મજબૂત હોય છે. પુરોષોને તો જરાક તાવ આવે કે જરાક કંઈક ઈજા થાય તો આખું ઘર માથે લે છે.
- સ્ત્રીઓ વધુ બોલે છે અને તેને કારણે જ પોતાના વિચારો વધુ સારી રીતે રજૂ કરી શકે છે. ક્યાંક દલીલ કે ચર્ચા કરવાની હોય તો સ્ત્રીઓ વધુ સારી રીતે કરી શકે છે. સ્ત્રીઓનું મગજ કેટલી લાગણી, અનુભૂતિ, શબ્દો એક સાથે વ્યક્ત કરી શકે છે. પુરુષો પાસે આ આવડત, આ ક્ષમતા નથી.
- ઘરના સભ્યો કે કુટુંબીજનો કે મિત્રોના જન્મદિવસ, લગ્નતિથિ બધું જ સ્ત્રીઓને યાદ હોય છે. પહેલીવાર મળ્યા ત્યારથી લઈને પહેલી ગીફ્ટ, પહેલી ડેટ, પહેલું આલિંગન બધું જ તેને યાદ હોય છે. પુરુષોને તો તેમના બાળકોના જન્મદિવસ પણ ક્યારેક યાદ નથી રહેતા.
- તે રડીને પોતાનું દુઃખ હળવું કરી શકે છે. ખરાબ પરિસ્થિતિમાં તે રડીને પછી તુરત હવે શું કરવું તે વિચારી શકે છે. એકવાર રડી લેવાથી તેનું મગજ બમણી ઝડપથી ચાલુ થઈ જાય છે અને ગમે તે પરિસ્થિતિમાં વધુ ઝડપથી નિર્ણય લઈ શકે છે.
તો... હવે ક્યારેય એવું ન કહેતા કે સ્ત્રીઓનું સ્થાન પુરુષોથી નીચુ છે, તેમને કંઈ ખબર નથી પડતી કે તેની બુદ્ધિ પગની પાનીએ હોય છે. સ્ત્રીઓ દરેક ક્ષેત્રમાં પુરુષોથી ચડિયાતી જ છે. આ તો પ્રેમ અને લાગણીમાં તે પુરુષોનો અહ્મ પોષવા પોતાની જાતને છૂપાવી રાખે છે.
આયુર્વેદિક ફર્સ્ટ એડઃ પ્રાથમિક સારવારમાં આયુર્વેદ...
આપણને બધાને એલોપેથીની આદત પડી ગઈ છે. નાની-મોટી બીમારીમાં ભારેખમ દવાઓ લેવાની ટેવ પડી ગઈ છે, પણ નાની-મોટી બીમારીમાં ડોક્ટર પાસે દોડી જવાની જરૃર નથી. આયુર્વેદમાં બીમારીનો ઈલાજ આપેલો છે. તાત્કાલિક રાહત મેળવવા પ્રાથમિક સારવાર માટે આયુર્વેદનો ઉપયોગ કારગત નિવડે છે. નાની-મોટી તકલીફોમાંથી છૂટકારો મેળવવા દાદીમાના નુસ્ખા અપનાવવામાં આવે તો તે એલોપેથી ઉપચાર કરતા વધુ અસરકારક અને સસ્તા પૂરવાર થાય છે. આવા જ થોડા દાદીમાના નુસખા... આયુર્વેદિક ઉપાય...
ઈજા થઈ હોય તો ઘા માંથી લોહી નીકળતું હોય તો સરકો લગાડવાથી લોહી બંધ થાય છે.
ઘા કે જખમમાં લોહી નીકળતું હોય તો મીઠાના પાણીમાં ભીંજવેલો પાટો બાંધવાથી જખમ પાકતો નથી અને રૃઝ જલદી આવે છે.
ઘા પર તુલસીના પાન અથવા કડવા લીમડાના પાન ક્રશ કરીને ચોપડવાથી રાહત મળે છે.
ઈજા થઈ હોય એ ભાગ પર હળદર દબાવી દેવાથી લોહી નીકળતું બંધ  થઈ જશે અને ઘા પાકશે નહીં.
ઘા પર પાનમાં ખાવાનો જાડો ચૂનો ઓપડી તેના પર તેલનું પોતું મૂકી પાટો બાંધવાથી ઘા જલદી રૃઝાઈ જાય છે.
હિંગ અને લીમડાના  પાન વાટી તેનો લેપ કરવાથી ઘા માં પડેલા કીડા  મરી જાય છે અને જલદી રૃઝ આવે છે.
દાઝેલા ઘા પર તરત જ કોપરેલ અથવા બટેટું કાપીને ઘસવાથી ફોડલો નહીં ઉપસે.
દાઝેલા ઘા પર મહેંદીના પાનને વાટીને પાણી સાથે પીસીને લગાડવાથી આરામ મળે છે.
ગરમ પાણી કે વરાળથી દાઝી ગયા હોય તો તે ભાગ પર ચોખાનો લોટ છાંટવાથી રાહત મળે છે.
દાઝેલા ઘા પર ઈંડાની સફેદી લગાડવાથી ઘા રૃઝાઈ જાય છે અને ડાઘ રહેતો નથી.
મચ્છર-કીડી-મકોડાના ડંખ પર લીંબુનો રસ ચોપડવાથી પીડા શમી જાય છે.
કીડી-મકોડાના ડંખ પર લસણનો રસ લગાડવાથી દુઃખાવો મટે છે.
ગરોળી કરડે તો સરસિયું તેલ અને રાખ મેળવીને ચોપડવાથી ઝેર ઉતરી જાય છે.
મચ્છર કરડી ગયું હોય તો ચૂનો લગાડવાથી રાહત મળે છે.
જીવજંતુના ડંખ પર તુલસીના પીસેલા પાનના રસમાં મીઠું મિક્સ કરીને ચોપડવાથી દુઃખાવો ઓછો થાય છે.
શરદી થઈ હોય તો તુલસીના પાન ચાવવાથી રાહત થાય છે.
પેટમાં દુઃખાવો હોય તો અજમો અને મીઠું મિક્સ કરીને લેવાથી રાહત થાય.
માર્કેટ યાર્ડ - હાપા, જામજોધપુર, જામનગર બ્રાસ સીટી:
માર્કેટ યાર્ડ - હાપા   ઘઉં ....242 ...383 । મગ ....800 ...1680 । લસણ ....160 ...805 । ચણા। ....160 ...805   માર્કેટ યાર્ડ - જામજોધપુર   કપાસ। ....780 ...937 । જીરૂ। ....2600 ...3125 । અરેંડા। ....650 ...729   જામનગર બ્રાસ સીટી   બ્રાસ હાની ઢાંળો ...315.00 । બ્રાસ હાની વાસંણ ...327.00 । બ્રાસ હાની પાઈપ ...329.00 । બ્રાસ વિલાયતી ....310.00
માર્કેટ યાર્ડ - હાપા, જામજોધપુર, જામનગર બ્રાસ સીટી:
માર્કેટ યાર્ડ - હાપા   ઘઉં ....242 ...383 । મગ ....800 ...1680 । લસણ ....160 ...805 । ચણા। ....160 ...805   માર્કેટ યાર્ડ - જામજોધપુર   કપાસ। ....780 ...937 । જીરૂ। ....2600 ...3125 । અરેંડા। ....650 ...729   જામનગર બ્રાસ સીટી   બ્રાસ હાની ઢાંળો ...315.00 । બ્રાસ હાની વાસંણ ...327.00 । બ્રાસ હાની પાઈપ ...329.00 । બ્રાસ વિલાયતી ....310.00
Home | About us | About Jamnagar | Advt.Tariff | E-Paper | Feedback | Contact us | Privacy Policy
Copyright 2018 Nobat, All Rights reserved.
Website Developed by : Skynet Technologies India